《茌平怀古》
清代·吴世杰

晋水真龙虬髯紫，天策群公攀鳞起。咄嗟马生出草间，短布单衣见天子。

秘画英谋上帝侧，殿上非常动颜色。伍羞褒鄂失魏王，嵚崎历落人争识。

我来君里一徘徊，雄姿倜傥绝尘埃。故宅萧条青蔓合，荒祠阒寂野烟开。

英风万古情何极，如君岂合终草泽。骥尾偶附入青云，羊角终能抟紫翮。

凭君吊古莫歔欷，丈夫腾上会有时。此亦当年一布衣。

作者简介：（1641—1688）江苏高邮人，字万子。康熙二十四年进士。为人磊落不群，读书务期实用。三藩乱后，捐资赎被掠妇女，使归家完聚。邑大水，亲率民夫拯生葬死，治其病者。又陈高邮役重之弊于巡抚汤斌，悉蠲除之。有《甓湖草堂诗文集》。